钦定古今图书集成/方舆汇编/职方典/第1183卷 > 《游阳城洞记》吴国伦
## 钦定古今图书集成/方舆汇编/职方典/第1183卷 > 《游阳城洞记》吴国伦

阳城山，在盘塘西十五里，迩江与五郎矶相望，去予
州不盈六十里，山故无名，予数往来江行，亦不知其
中有洞。顷与方山人游三山，还过蕲，盖闻诸舟人云：
“其山故有仙人洞，草土芜塞，不知几千百年。往岁道
士数辈始营而居之。”有一道士，年最老，常蓬跣入穿
其中，上下屈曲，不知几里。见洪涛从地底涌出，而闻
“江上曳橹声，知其处己与江通，疑有水怪窟其下，遂
惊而出，寻自散去，莫知所之。今其仙迹故在，可一舣
舟造也。”予与山人忻然艳慕之，拟即取道一游，会北
风骤急，巨浪拍天，舟不可舣，遂且弃去。山人曰：“得无
有待乎？”未几，山人越元岳数月不返，而王行甫适至
自黄，留醉北园者十日，买舟送之富口。富口诸故人
各携具来视。予因就江岸与之席地饮甚豪，徐起步
月，登渔矶，瞰黄龙洲。指顾江北诸山，突兀天表，而所
谓“阳城”者隐隐在其西隩。是夕，行甫不能寐，而予门
人黄子登庄则大从之入舟，坐谈渐曙，即趋渡口。须
臾登岸，行田间五里许，见磵道中奔泉㶁㶁有声，心
喜之而莫知所从出。已，入一山，纾回两湖间，高可百
馀仞，而洞在其腹。未至洞二百步，有水洞一，盖受山
心诸泉汇为盘涡，穿石罅而落，磵道者是也。时予病
酲道暍，稍自掬水漱之，即洒然神清。从二子攀跻而
上，得洞门，广方丈，扶携蹑石磴而下，不尽一仞。地稍
平，四壁多赭碧色，而其泐处多滴乳。中有石榻，则道
士营洞时所遗，非仙迹也。趺坐少选，乃令人秉炬深
入，得一洞，稍广，而石益瓌玮夺目，覆者若华盖，褰者
若缇帷，挺者若玉笋，干者若天柱，流者若霞液，涌者
若雪涛，纷而披者若地肺，屈而蟠者若云根，与予州
《凤栖喦》大相仿佛，心窃异之。己又缘磴而升，可仞馀，
得一洞，高广数倍，俨然夏屋。而其四隅又各一小室，
幽莫可窥。其上之石，《牖廑》廑如箭括，可通日光，疑即山之绝顶。乃其气积阴，甚寒，而下多水泉，淫湿无所
投足，遂不能复前，而探所谓闻橹声处。还至初洞，使
数童子箫鼓其中饮焉。辍饮而出，则日已下暮，仍就
田家小茆庵饮数行，徐散步登舟，与行甫别，予因次
而为记。盖在万历壬午十“月既望”云。